Poliția Română a cumpărat aplicații software și sisteme informatice portabile care vor putea debloca parole și recupera informații, inclusiv cele șterse, din orice terminal mobil, relatează profit.ro.

FOTO: Gulliver/ Getty Images

Aplicația software va permite extragerea de date din terminale precum Apple, Samsung, Asus, Acer, BlackBerry, Huawei, Lenovo, LG, Nokia, Philips, Motorola, Vertu, ZTE sau Sony, inclusiv replicile chinezești. În total, 8.700 de dispozitive mobile vor putea fi decodate de soft-ul Poliției.

De asemenea, aplicația va fi capabilă să exporte/transfere agenda de telefon, SMS, MMS, email, IM, calendar, jurnal de apeluri, date despre aplicațiile din telefon, fotografii, video, muzică, sunete, date acumulate în browser internet și a altor fișiere.

Cu un preț total de 960.628 lei, fără TVA, cele 38 de aplicații software pentru percheziții informatice și 38 de sisteme informatice portabile de tip forensic vor fi livrate până la finele lunii aprilie.



Furnizorii echipamentelor și aplicațiilor software sunt Dataware Consulting - 531.085,10 lei, Pragma Computers - 343.218,61 și Chrome Computers - 86.324,98 lei.